b'\n_START_ARTICLE_\nSre\xc4\x8dko Vilhar\n_START_SECTION_\n\xc5\xa0olanje\n_START_PARAGRAPH_\nObiskoval je u\xc4\x8ditelji\xc5\xa1\xc4\x8de v Tolminu in Gorici, kjer je pokazal izrazito aktivnost v takrat \xc5\xbee ilegalnem dija\xc5\xa1kem dru\xc5\xa1tvu\xc2\xa0\xc2\xbbAdrija\xc2\xab. Leta 1928 je bil sprejet v KP Italije, zaradi \xc4\x8desar je kmalu pri\xc5\xa1el na \xc4\x8drni seznam fa\xc5\xa1isti\xc4\x8dne policije. Ko je bilo tolminsko u\xc4\x8ditelji\xc5\xa1\xc4\x8de odpravljeno, je \xc5\xa1e istega leta (1928) zbe\xc5\xbeal v Ljubljano, kjer je nadaljeval \xc5\xa1olanje na u\xc4\x8ditelji\xc5\xa1\xc4\x8du in leta 1931 tudi maturiral. Tudi\xc2\xa0\xc2\xbbljubljanska leta\xc2\xab\xc2\xa0za Vilharja niso bila lahka. Kot emigrant iz Julijske krajine ni bil vselej in povsod dobrodo\xc5\xa1el, saj je takrat iskalo dela in kruha v stari Jugoslaviji veliko ljudi. Spri\xc4\x8do tega je Sre\xc4\x8dko Vilhar \xc5\xa1e bolj zagrizeno, kar je bilo zanj posebej zna\xc4\x8dilno, razvil vse sile za organiziranje \xc5\xa1tudentove mladine. Pri takrat \xc5\xa1e delujo\xc4\x8di\xc2\xa0\xc2\xbbSo\xc4\x8di\xc2\xab\xc2\xa0je bila osnovana \xc5\xa1e\xc2\xa0\xc2\xbbMlada So\xc4\x8da\xc2\xab. V njej so se shajali komunisti, dijaki in \xc5\xa1tudentje s Primorske in iz Istre, vneti trgovci \xe2\x80\x93 privr\xc5\xbeenci tedaj mo\xc4\x8dno raz\xc5\xa1irjene organizacije TIGR (Trst, Istra, Gorica,  Reka).\n_START_SECTION_\nDelo\n_START_PARAGRAPH_\nTak\xc5\xa1no delovanje kajpada ni moglo biti povsem prikrito policiji; ob prvi prilo\xc5\xbenosti je Sre\xc4\x8dka Vilharja in tovari\xc5\xa1e aretirala, ga po sedemmese\xc4\x8dnem preiskovalnem zaporu odpeljala na Ado Ciganlijo (otok na Savi pri Beogradu), od tod pa v beograjsko Glavnja\xc4\x8do, nato pa \xc5\xa1e v Sremsko Mitrovico, kjer je kar \xc5\xa1est let prena\xc5\xa1al tegobe te zloglasne je\xc4\x8de. Toda tam je na\xc5\xa1el ljudi, kot je bil Mo\xc5\xa1e Pijade in v je\xc4\x8di so osnovali pravo\xc2\xa0\xc2\xbbmarksisti\xc4\x8dno univerzo\xc2\xab. Z gladovnimi stavkami so si namre\xc4\x8d izborili pravico, da so dobivali in brali marksisti\xc4\x8dno literaturo. _NEWLINE_Sre\xc4\x8dko Vilhar po prestani kazni ni smel na svobodo. Stojanodinovi\xc4\x87evi \xc5\xbeandarji so ga kot\xc2\xa0\xc2\xbbitalijanskega dr\xc5\xbeavljana\xc2\xab\xc2\xa0vklenjenega pospremili na mejo ter ga v Postojni izro\xc4\x8dili fa\xc5\xa1isti\xc4\x8dni policiji. Italijansko voja\xc5\xa1ko sodi\xc5\xa1\xc4\x8de ga je br\xc5\xbe obsodilo na dve leti je\xc4\x8de, konfinacijska komisija pa mu je\xc2\xa0\xc2\xbbdodala\xc2\xab\xc2\xa0\xc5\xa1e pet let konficije. Je\xc4\x8do je prestajal v zloglasni italijanski kaznilnici v Gaeti, konfiniran pa je bil v zaostalem in malari\xc4\x8dnem kraju Tolve pri Potenzi. _NEWLINE_Sre\xc4\x8dko Vilhar je z velikim zado\xc5\xa1\xc4\x8denjem do\xc4\x8dakal razpad fa\xc5\xa1izma._NEWLINE_V koprski knji\xc5\xbenici se je Sre\xc4\x8dko Vilhar zaposlil kot ravnatelj novembra leta 1958. S knji\xc5\xbeni\xc4\x8darskim delom se je sre\xc4\x8deval \xc5\xbee v letih 1950-52, ko je kot referent za kulturo pri Istrskem okro\xc5\xbeju spremljal in nadzoroval dela pri urejanju t. i. Zbirnega centra knjig v Portoro\xc5\xbeu ter sledil problematiki tedanje koprske Mestne knji\xc5\xbenice. Po ustanovitvi \xc5\xa0tudijske knji\xc5\xbenice leta 1955 je bil ve\xc4\x8d let predsednik njenega kuratorija, nato pa \xc5\xa1e predsednik njenega upravnega odbora. \xc5\xa0tudijska knji\xc5\xbenica je z Vilharjevim prihodom dobila zagnanega, \xc5\xa1iroko razgledanega \xc4\x8dloveka, ki je razdajal svojo energijo na vse strani, saj je predaval na slovenski in italijanski gimnaziji, se pridno uveljavil v publicistiki in stroki. V petnajstih letih se je Sre\xc4\x8dku Vilharju posre\xc4\x8dilo knji\xc5\xbenico preoblikovati  v nenadomestljivo kulturno sredi\xc5\xa1\xc4\x8de v Kopru, saj so se v njej zbirali ob\xc4\x8dani, bodisi na predavanjih, ob razstavah in drugih prilo\xc5\xbenostih. _NEWLINE_Kot \xc4\x8dlovek \xc5\xa1irokih obzorij in obse\xc5\xbenega znanja se je v najkraj\xc5\xa1em \xc4\x8dasu vklju\xc4\x8dil v novo sredino in se z vso vnemo posvetil bibliotekarski stroki. Ljubezen do knjige in knji\xc5\xbeni\xc4\x8darskega dela, dobro znanje nekaterih tujih jezikov in njegov odprt, prisr\xc4\x8den in \xc4\x8dlove\xc5\xa1ki odnos do vsakogar, so pripomogli, da je kmalu vzpostavil \xc4\x8dvrste in trajne stike z mnogimi knji\xc5\xbenicami in sorodnimi kulturnimi ustanovami doma in na tujem. K ugledu in popularizaciji knji\xc5\xbenice je \xc5\xa1e posebno ugodno vplivalo Vilharjevo publicisti\xc4\x8dno delo, ki je prav v knji\xc5\xbenici doseglo najve\xc4\x8dji razmah._NEWLINE_Kot pomemben dejavnik je bil Sre\xc4\x8dko Vilhar tudi med ustanovitelji Dru\xc5\xa1tva bibliotekarjev Primorske ter njegov prvi predsednik. Razen tega je bil \xc4\x8dlan posameznih delovnih teles Dru\xc5\xa1tva bibliotekarjev Slovenije ter pogosto delegat na kongresih Zveze dru\xc5\xa1tev bibliotekarjev Jugoslavije. Bil je med ustanovitelji Slovenskega Jadrana, revije Bori, sodeloval pa je tudi v Primorskem dnevniku, Delu, reviji Obala in Gori\xc5\xa1ka sre\xc4\x8danja ter v Jadranskem koledarju in drugod. V petnajstih letih slu\xc5\xbebovanja v knji\xc5\xbenici je Vilhar objavil ve\xc4\x8d kot 250 \xc4\x8dlankov in razprav s podro\xc4\x8dja knji\xc5\xbeni\xc4\x8darstva, \xc5\xa1olstva, kulture, zgodovine in pomorstva ter pet zajetnih knjig o prekomorcih v soavtorstvu s prijateljem in soborcem Albertom Klunom. Od leta 1961 do 1976 je Vilhar kot avtor, soavtor in urednik sodeloval pri publikacijah, ki jih je na njegovo pobudo izdala koprska \xc5\xa0tudijska knji\xc5\xbenica.\n_START_SECTION_\nNagrade, priznanja\n_START_PARAGRAPH_\nZa aktivnost in izredne zasluge na bibliotekarskem podro\xc4\x8dju je leta 1967 prejel najvi\xc5\xa1je bibliotekarsko priznanje pri nas, \xc4\x8copovo diplomo.\n_START_SECTION_\nPoimenovanja po osebi\n_START_PARAGRAPH_\nSoborci prekomorci ter delovna skupnost Osrednje knji\xc5\xbenice Koper so dali pobudo, da bi ta ustanova nosila ime Sre\xc4\x8dka Vilharja v znamenje priznanja za njegovo delo. Tako se danes knji\xc5\xbenica imenuje Osrednja knji\xc5\xbenica Sre\xc4\x8dka Vilharja Koper.'